Ssaabaminister Robinah Nabbanja atabukidde abakungu b’ekitongole kya UBOS olw’okufulumya amawulire agakwata ku ntegeka ya Parish Development Model gagambye nti gakonzibya enteekateeka ya government.
Ekitongole kya UBOS kyategezezza nti okunoonyereza kwebaakoze kulaga nti government teyetegese kimala era terina nsimbi zimala zmkugabirwa bantu mu nteekateeka eno, nga neeziriwo ssinga ezigaba abantu abatuufu abalina okuziganyulwamu sibakuzifuna.
Kizuuliddwa nti waliwo abantu abaakoze ebibiina ebyekimpatiira n’ekigendererwa eky’okubifunirako ensimbi,abalala tebanafuna ndaga muntu, so nga n’abandi tebasomeseddwa ngeri gyebagenda kufunamu nsimbi n’enkozesa yaazo.
Ensonga zino zezimu ku zaanokolwayo ababaka ba parliament bwebaasindikibwa mu bitundu byabwe,okwetegereza enkola ya parish development model nga bwetegekeddwa mu bitundu byabwe.
Sso ngeera ezimu ku zzo zezaaviirako enkola z’okulwanyisa obwavu ezaasoka okuleetebwa obutavaamu kalungi, omuli Entandikwa, Youth livelihood programme Emyoga n’endala.
Dr Chris Ndatira Mukiza ssenkulu w’ekitongole ekivunanyizibwa ku bibalo ekya UBOS, ssentebe w’olukiiko lwakyo Dr Albert Byamugisha ne memba w’olukiiko Bernard Mulengani, baakawangamudde nti banna Uganda ababadde beesunga ensimbi zino, balina okulindako kubanga government enaba kweteeekateeka kimala.
Kino kitabudde ssabaminisita Nabbanja, era naakolokota abamu ku bakungu ba government bano nti abatasooka kwebuuza, ate nebaddukira mu mawulire okukolerako kyayise ensobi.
Ssabaminisita Nabbanja agamba nti government yeteeseteese bulungi mu masoso g’omubyalo era nga bamaze obudde bungi nga bateekateeka abantu, nga tekyetaagisa ate abantu okubamalamu esuubi.
Government yatongoza enteekateeka ya parish development model (PDM) mu mwezi gwa February 2023 mu district ye Kibuku, kyokka okuva olwo kati myezi 5 tewali nsimbi zafulumiziddwa mu nteekateeka eno, ekikandaalirizza ababadde bazeesunga, nga naabamu baali bateekawo dda ebibiina mwebanayita okuzifuna.
Ensimbi za Parish Development Model, government egamba nti yakuziwa abantu abeeteseteese nga bakola omulimu ogumu, naddala ebyobulimi, tekinolojiya nebirala.
Wabula UBOS egamba nti ekizudde ng’abantu abamu kubabadde beteeseteese okuzifuna ssibebatuufu okuganyulwa mu ssente zino.
Buli muluka gusuubirwa okuwebwa obukadde bwa shs 100, zigabanyizibwe mu bibiina ebiri mu bitundu abantu bekulalulanye.
Bisakiddwa: Ddungu Davis
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn